Analisi gramatikalerako gida

Euskal Testuak I-II, 2017-18

**0. Gida honen funtzioa**

Gida honen helburua bitarikoa da.

1) Batetik, lanen eta azken azterketaren atal batean (azpimarraturiko forma batzuk agertuko dituen testuan) analisi laukoitzaren egiturak nolakoa izan behar duen zehaztea, hots zer zehaztu behar den lau puntuetako bakoitzean.

2) Analisi morfo-sintaktikorako terminologia bat finkatzea, azken azterketaren atal horretan, zein galdera orokorretako atalean, zein lanetan, denok terminologia berbera erabiltzeko. Hemen ezartzen den terminologia oro har terminologia funtzionalista da. Zenbait kasutan honek talka egiten du terminologia generatibistarekin. Talka hauek, dena den, ez dute inongo arazorik sortzen analisirako prozedura erregular bati jarraitzen bazaio.

Gidaren egitura honakoa da. 1. ataletik aurrera, atalka, lau puntuko analisian zer esan behar den zehazten da. Ondoren, bi eranskin atxiki dira. Lehenengoan, hitz moten glosario antzeko bat ematen da, eta bigarrenean euskararen kasuak zeintzuk diren, zein termino erabiliko ditugun haiek izendatzeko, eta kasu bakoitzak zein funtzio sintaktiko bete ditzakeen zerrendatzen da.

**1. Analisi gramatikalaren atalak**

 Azpimarraturiko forma bakoitzaren analisiak honako atalak izan beharko ditu. Bakoitzean helburua zein den zehaztuko da, bai eta zer egin beharko den.

 1) Semantika. Esaldia, testuingurua eta azpimarraturiko forma ulertzen dela erakutsi behar da. Hortaz, egin behar dena zera da: azpimarraturikoaren lekuan hutsune bat izango bagenu, egungo batueraz jarri (*egunik asko* → *egun asko*, *etserean* → *etxetik*, etab.).

 2) Morfologia. Deskribatu behar da azpimarraturiko forma zer den, atalka, terminologia zuzena erabiliaz (termino posibleen artetik).

 3) Sintaxia. Azpimarraturiko formaren, zein haren barneko atal bakoitzaren, funtzio sintaktikoa, zein den zehaztu behar da. Morfologiarako ez bezala, honetarako azpimarraturiko elementuak esaldi edo perpausaren barnean okupatzen testuinguruari eta betetzen duen funtzio espezifikoari begiratu behar zaio.

 4) Berezitasun formal-semantikoak. Azpimarraturiko formaren ezaugarriak komentatu behar dira, hala euskalki guztien artean, nola autorearen euskalkiaren eta orokorrean hizkeraren barnean, ikusten diren aspektu formal-semantikoak interesgarriak. Azken honetarako, testuaren beraren behaketak esan diezaguke franko (adib. testu batean *bi etxe du* topatzen badugu behin baino gehiagotan, ondorioztatu ahalko dugu autoreak ‘osagarri plural indefinitu → sg.eko komunztadura aditzean’ ezaugarria agertzen duela, ziur aski ia beti). Testu zahar bat badugu aztergai, aspektu diakronikoak ere sar daitezke jokoan.

**2. Azterketaren analisi gramatikalean azpimarraturik aurkitu ahalko diren forma motak**

Azterketan azpimarraturik aurkitu ahal diren formak honako eretakoak izango dira:

 1) Izen sintagmak.

 2) Pertsona izenordainak.

 3) Aditzondoak.

 4) Postposiziozko sintagmak.

 5) Aditz jg.ko perpausetako aditz jokatugabeak.

 6) Aditz sintagmak.

 7) Menderagailuak.

 8) Erlatibozko izenordainak.

 Ikus dezagun, banan-banan, zeintzuk diren hauetan aurki daitezkeen barne-egitura posibleak, eta haren arabera zer esan behar den 2. puntuan (morfologian) eta 3.ean (sintaxian).

2.1. Izen sintagmak

 Izen sintagma bat esaldiaren osagai (ing. “constituent”) bat dugu. Normalean, kasu/zenbaki bakarra izango da bertan, eta hau sintagma osoaren amaieran agertuko da, baina badira salbuespenak.

Batetik, genitiboen bidez (hala leku-genitiboaren nola genitibo arrunt, jabego- edo edutezkoaren bidez) eraturiko “azpisintagmek” ez dute kontatzen (bestela esan, sintagmak bakarra izaten jarraitzen du). Adibidez, *lagun-aren etxe-a*, *etxe-ko jaun-a* (edo are *jaun etxe-ko-a*) sintagma bakarrak dira, haien barnean gen. sg.ean edo lek.-gen.sg.ean dauden izenlagunak izan arren. Erlatibozko perpausak ere sintagma buruaren menpeko (ing. “dependent”) ere izan daitezke, izen-sintagmaren bakartasuna eliminatu gabe. Hala nola, *etorri de-n gizon-a* (eta *gizon etorri den-a*) sintagma bakarra da.

Bestetik, sintagmaren barneko erregimenek ere ez dute sintagma gehiagoren existentzia inplikatzen. Adibidez, *egun-ik asko* edo *lagun-ari buru-z* sintagma bakarrak dira,[[1]](#footnote-1) beraien barneko *-ik* partitiboak edo *-ari* dat. sg.ak ez dutelako esaldi edo perpaus mailan ezer inplikatzen, sintagmaren barneko elementuek eskaturiko formak baino ez dira (*-ik* partitiboa *asko*-k eskatzen du, eta *-ari* dat. sg.a *buru-z*-ek.

Laburbilduz, sintagma bakoitzeko perpaus/esaldiaren mailan errelebantzia duen kasu/zenbaki zehaztapen bakarra aurkituko dugu, eta hau amaieran agertuko da.

Kontuan hartu beharreko azken posibilitate bat honakoa da: sintagmaren amaieran aposizioa agertzea (normalean *ber-* izango da hau). Kasu honetan, sintagmaren amaierako kasu/zenbaki zehaztapen hori “bikoiztua” agertuko da. Adib.: *Patxi-k ber-ak esan zidan*. Hemen, *Patxi-k ber-ak* sintagma bakarra da; *Patxi* erg.an dago, *ber-* 3. pertsonako izenordain indartua ere erg. (sg.e)an dago, aurreko *Patxi-k*-ekiko aposizioan.

Azken puntu bat: lekuzko kasuetako batean zein instrumentalean, soziatiboan, destinatiboan eta motibatiboan eraturiko izen-sintagmak (*etxe ederr-ean*, *lagun-aren etxe-ra*, *Bilbo-ko jai-etatik*, *Patxi-rekin*, *Patxi-rentzat*, *Patxi-gatik*, etab.) adizlagunak dira sintaxiaren aldetik —ez badira beste ezeren erregimena—, edo behintzat horrelakotzat joko ditugu *Euskal Testuak I-II*-n, postposiziozko sintagmatzat jotzen dituzten beste esparru teorikoetan ez bezala.

Hau guztia zehazturik, ikus dezagun izen sintagma baten azterketa morfologikoak (2. puntua) eta sintaktikoak (3. puntua) nolakoak izan behar duten.

2.1.1. Izen sintagmak nola aztertu morfologikoki (zer jarri 2. puntuan)

 Izen sintagma bati buruz, 2. puntuan (analisi morfologikoan) bi gauza zehaztu behar ditugu: 1) sintagma osoa zein kasu/zenbakitan dagoen,[[2]](#footnote-2) eta 2) izen sintagmaren osagaiak banan-banan deskribatu behar ditugu, zein hitz mota diren zehaztuz.

 Lehenengoa oso argia da. Gogora bedi partitiboak eta prolatiboak ez dutela zenbakirik. Kasuetarako terminologia II. eranskinean ezartzen da (bakoitzaren funtzio sintaktiko posibleekin batera). Beste termino batzuk onar daitezke, jakina, beti ere logikaren barnean badira (adibidez, norbaitek *muga-alatibo*-aren ordez *terminatibo* edo *mugazko* baderitzo Noraino kasuari, ez dago arazorik).

 Bigarren eginkizuna sintagmaren osagaien banan-banako analisia da. I. eranskinak hitz moten terminologia aurkezten du. Analisian sintagmaren egitura zehaztu beharko dugu: izenak, izenondoak (bai eta berauen barneko aditzondoak, baldin balego; adib. *gizon oso altu-a*), zenbatzaileak, erakusleak eta izenlagunak (gogoan izanik aldi berean hauek konplexuak izan daitezkeela; ik. §2.1.3) zerrendatu beharko dira, bai eta haien barneko barne-egitura. Kasu berezi bat behar duen elementu bat balego, hau ere zehaztu beharko da.[[3]](#footnote-3) Hau guztia eskema baten bidez egiten da erosoenik eta xeheenik.

2.1.2. Izen-sintagmak nola aztertu sintaktikoki (zer jarri 3. puntuan)

 Izen sintagma baten aurrean gaudela, 3. puntuan (analisi sintaktikoan) ere bi gauza zehaztu behar dira: 1) izen-sintagma osoari perpausaren barnean dagokion funtzio sintaktikoa, eta 2) izen-sintagma osoaren barnean beste kasurik baldin balego, hori zeren menpe dagoen (hots, zeren erregimena den edo zerk eskatzen duen), edo (leku-genitiboaren bidez edo genitiboaren bidez eraturiko) izenlagunik balego, honen/hauen eta sintagma buruaren arteko harremana nolakoa den.

 Lehen eginkizunerako, II. eranskinean aipatzen diren terminologia eta posibilitate sintaktikoak erabili beharko dira. Ohar bedi lekuzko kasu batean (ines.an, alat.an, abl.-prosek.-an), soz.an, destinat.an edo instr.ean dagoen edozein izen-sintagma sintaktikoki **adizlagun** bat izango dela. Izen-sintagma, dena den, kontzeptu morfologikoa da; adizlaguna, ordea, kontzeptu sintaktikoa da. *Etxe ederr-ean* azpimarraturik, adibidez, 2. puntuan esan beharko dugu izen + izenondo egiturako izen-sintagma bat dela, ines. sg.ean. 3. puntuan ordea, zehaztu beharko dugu adizlagun bat dela, Non adierazten duena.

 Bigarren eginkizuna zerean datza, izen-sintagmaren barnean dauden —izatekotan— kasu/zenbaki zehaztapenak zeren menpe dauden zehaztean, zer erregitzen duten. Adibidez: *egun-ik asko*-rako, absolutiboaren funtzio sintaktikoaz gain aipatu beharko genuke *egun-ik*-en dagoen partitiboa *asko* zenbatzaileak eskatzen duela, edo haren erregimena dela. Eskolako prozeduran, erregimenak gezien bidez adieraz daitezke.

 Besterik dira izenlagunak, hau da hala genitiboaren (*lagun-aren etxe-a*) nola leku-genitiboaren bidez (*etxe-ko jaun-a*) eraturiko azpisintagmak. Berauen funtzio sintaktikoaren edozein deskrizpio erredundantea litzateke, definizioak berak (*izenlagun* direla esate hutsak) jada zehazten duelako zein den haien funtzio sintaktikoa.[[4]](#footnote-4) Hortaz, 3. puntuan ez dugu haiei buruz deus esan behar. §2.1.3-n ikusiko da *-ko* leku-genitiboa kasu berezia dela, ia beste edozein elementu izenlagun bihur baitezake. Honek arazo bereziak planteatzen ditu.

 Eskolan darabilgun prozeduran, oinarrizko sintagmen barneko antolaketa (erregimenak eta izenlagunak) 2. puntuan egin dugun analisi morfologikoaren gainean egin dezakegu, honek sintaxiaren atal bat morfologiara eramatea inplikatzen badu ere. Horrela, formalki 3. puntua denean gauza bakarra esan behar genuke: izen-sintagma osoak perpausean zein rol sintaktiko jokatzen duen.

2.1.3. Leku-genitiboaren eta erlatibozko perpausen bidezko menpekoak (ing. “dependents”)

 Euskararen leku-genitiboak badu ezaugarri aski bereizgarri bat: ia beste edozein elementu bihur dezake izen-sintagma baten menpeko. Adibidez, *txokolate-z* adizlaguna + *tarta* → *txokolate-z-ko tarta*. Edo *Bilbo-ra* adizlaguna + *bide-a* → *Bilbo-ra-ko bide-a*. Postposiziozko sintagma bat ere izen-sintagma buru baten menpeko bihur dezake: *liburu-rik gabe + apalategi* → *liburu-rik gabe-ko apalategi-a*.

 §2.6-n ikusiko den legez, *-(r)ik* (eta mendeb. *-ta*) bidezko partizipio atributiboek erlatibozko perpausak era ditzakete. Honek izen-sintagma buru batekin doan menpeko bat pottol lezake, baina azken finean haren barneko sintaxia era burujabe batean aztertu beharko litzateke, besterik gabe. Adibidez: *[gorri-z margoturi-ko] paper-a*, edo *[zuk atzo nire anaiari emandako] berri-a*.

 Beste hainbat elementu ere menpeko bihur ditzake leku-genitiboak. Adibidez, konpletibozko perpaus bat: *etorri-ko de-la-ko ustea*, *hori gertatu-ko de-la-ko komentzimendua*.

 Bestetik, erlatibozko perpausak ere sintagma-buruen menpekoak izan daitezke. Eta perpausok luzeak edo konplikatuak izan daitezkeen arren, dagozkien izen-sintagmen bakartasuna ez dute eliminatzen. Hala nola, *[Patxik irakurri zuen eta pasa den astean niri pasa zidan] liburu-a* izen-sintagma bat besterik ez da, ‘erlatibozko perpaus + izen’ egiturakoa.

 Aldi berean, edozein izenlagunek edo edozein menpekok beste izenlagun bat edo beste menpeko bat izan dezake haren barnean. Adib.: *[[liburu bat utzi zidan] lagunaren] etxe-a*. Eta *liburu bat* horrek ere izan lezake erlatibozko perpaus bat bere barnean, eta perpaus honek aldi berean beste erlatibozko perpaus baten bidezko adizlagun bat. Adibidez: *[[[[pasa de-n] aste-an] kalera-tu ze-n] liburu bat utzi zidan] lagunaren] etxe-a*. Hau, azken finean, X + etxe-a izen-sintagma bat besterik ez da.

Laburbilduz, hizkuntzak ahalbidetzen duen **errekurtsibitateak** (hots, elementuen eta azpielementuen metaketa etengabekoa, nahi adinakoa) sintaxia (kasu honetan izen-sintagmena) korapila dezake. Analisian, joan beharko dugu goiko mailetatik behekoetara, bistatik galdu gabe zein den goiko maila horretako oinarrizko egitura.

2.1.4. Eta sintagma-burua artikulu hutsa bada?

 Hainbat kasutan, sintagma-buruko posizioan ez dago izenik. Kasu horretan, artikulua izenordainezko funtzioan agertuko da. Erka bitez *lagun-aren etxe-a* vs. *lagun-aren-a*, edo *etxe-ko jaun-ak* vs. *etxe-ko-ak*. Kasu hauetan, zehaztu beharko da artikulua izenordainezko funtzioan agertzen dela (ez baita beste ezeren zehaztailea) eta sintagma-burua dela.

2.2. Pertsona izenordainak

 Genitiboan daudenean, pertsona izenordainak izenlagunak (edo nahiago badugu, izenordainlagunak) dira: *gu-re lagun-a*. Gainontzeko kasuetan, pertsona izenordainak sintagma burujabeak dira. Beraz, hala morfologikoki nola sintaktikoki haien analisia beste edozein izen-sintagmarena bezalakoa izango da. Kasuetarako terminologia, eta haien funtzio sintaktiko posibleak, beraz, izenetarako bezala II. eranskinean aurkituko ditugu.

2.2.1. Pertsona izenordainak nola aztertu morfologikoki (zer jarri 2. puntuan)

 Zehaztu beharko dugu kasu bakoitzean zein izenordain dugun, pertsona eta zenbakia zehaztuz. Eta kasua, baina marka bedi pertsona izenordainetan zenbakia lexikoki zehazturik doala. Hortaz, kasu/zenbaki zehaztapenaren ordez kasua nahikoa izango da. Adibidez: *ni-k* → 1. p. sg.eko izenordaina, ergatiboan; *zuei* → 2. p. pl.eko izenordaina, datiboan. Etab.

 *Ni*, *hi*, *hura* (mendeb. *bera*), *gu*, *zu*, *zuek*, *haiek* (mendeb. *berak*) izenordain arruntak edo neutroak dira. Baina izenordain indartuak ere badira euskalkietan zehar: *neu*, *heu*, *bera*, *geu* (ipar. *ni-haur*, *i-haur*, *bera*, *gu-haur*), etab. Eta (oro har) bizkaieran, behe-nafarreran eta zubereran izan ezik, izenordain hiperindartuak ere badira: *nerau*, *neronek*, *zerori*, *zerorrek*, etab. Hauek ere indartuak (edo nahiago badugu, hiperindartuak) direla zehaztu ahalko/beharko da.

2.2.2. Pertsona izenordainak nola aztertu sintaktikoki (zer jarri 3. puntuan)

 Esan bezala, izen-sintagma arruntetan egiten den analisi berbera egin behar da hemen (ik. II. eranskina).

2.3. Aditzondoak

 Aditzondoak hiztegian agertzen diren hitzak dira. Testu batean azpimarraturik agertzen bada, aztertzeko, orduan perpauseko osagai burujabea izango da (aditzondozko sintagma, azken finean adizlagun bat: *ondo egin duzu hori*), eta perpaus horretako aditza modifikatuko du. Dena den, gogora dezagun (ik. I.2) aditzondo batek izenondo bat (*Patxi oso altua da*) edo beste aditzondo bat (*oso ondo egin duzu hori*) ere modifika dezakeela. Hauetako zenbait kasutan aditzondoa izan liteke ez aditzondozko sintagma batean, izen-sintagma batean baizik.

2.3.1. Aditzondoak nola aztertu morfologikoki (zer jarri 2. puntuan)

 Aditzondoa dela adierazi behar da. Kitto. Aditzondozko sintagma horretan aditzondo-burua beste aditzondo batek modifikatzen badu, hori ere zehaztuko da: adib. *[oso ondo] egin duzu hori* → *ondo* modifikatzen duen aditzondoa + aditzondo.

2.3.2. Aditzondoak nola aztertu sintaktikoki (zer jarri 3. puntuan)

 *Aditzondo* esate hutsak dagoeneko izaera sintaktiko bat inplikatzen du. Hala ere, hemen gehixeago zehaztu ahal da, honela esanez: *nola?* galderari erantzuten dio (*horrela egin duzu*), edo *noiz?* galderari (*goiz jaiki naiz*), etab.

2.4. Postposiziozko sintagmak

 Sintaktikoki, postposiziozko sintagmak adizlagunak dira. Ez dira deklinatzen, eta bestetik *nola?* edo antzeko galderei erantzuten diete (*nola egin duzu hori? – arazo-rik gabe egin dut*).

2.4.1. Postposiziozko sintagmak nola aztertu morfologikoki (zer jarri 2. puntuan)

 Postposiziozko sintagma dela adierazi behar da, eta bestetik postposizioarekin batera doan elementua (normalean izen-sintagma bat) zein kasutan ageri den.

2.4.2. Postposiziozko sintagmak nola aztertu sintaktikoki (zer jarri 3. puntuan)

 Bi gauza egin behar dira. Batetik, beste edozein adizlagunetan bezala, zeri erantzuten dion (*nola?*, *noiz?*...) zehaztu beharko da. Bestetik, postposizioarekin batera doan elementuaren kasua postposizioak eskatzen duela esan beharko da (adibidez, *etxe-tik at*).[[5]](#footnote-5) Eskolako prozeduran, hau gezi baten bidez egin daiteke.

2.5. Aditz jg.ko perpausetako aditz jokatugabeak

 Oro har, hiru mota dauzkagu:

1) Partizipio burutuak (*ondo begiratu-(a)z egin nuen*). (Ohar bedi aditz-sintagmetan ere izan ditzakegula partizipio burutuak (*ondo begiratu dut*). Adibideko *begiratu-(a)z*, ordea, aditz jg.ko perpaus bateko partizipio burutua da.)

2) Partizipio atributiboak (*hori esan-ik, ospa egin zuen*).

3) Aditz-izenak (*hori esate-a ez zait gustatzen*). (Ohar bedi aditz-izena morfologikoki aditz-sintagmetako partizipio burutugabeak bezala eraikitzen direla (*hori esa-te-n dut*). Honek, baina, beti du *-n*, aditz-izenari deklinabideko edozein elementu erants dakiokeen bitartean (*esate-a*, *esate-an*, *esate-ak*, etab.).)

2.5.1. Aditz jg.ko perpausetako aditz jokatugabeak nola aztertu morfologikoki (zer jarri 2. puntuan)

 Elementukako analisia egin behar da, eta zehaztu aditz jg.ko perpaus bateko aditz jokatua dela. Adibidez, *hartu-az*: partizipio burutua, instrumental sg.ean. Edo *hartze-ko*: aditz-izena, leku-genitiboan.

2.5.2. Aditz jg.ko perpausetako aditz jokatugabeak nola aztertu sintaktikoki (zer jarri 3. puntuan)

 Aditz jokatugabeko perpausak beste perpaus batean sartuta daude. Honek esan nahi du goiko perpaus horretako elementu bat direla. Ariketetan edo azterketan azpimarraturik agertuko den elementua gehienetan ez da izango sintagma osoa, bakarrik aditz jokatugabea baizik. Adibidez, *Patxik [besteek berari “Alproja” deitzea] ez du gustuko* esaldian, *deitzea* ez da sintagma, osagai osoa, baina analisi sintaktikoan esan beharko da hari dagokion sintagma hori osagarri zuzena dela. Esan beharko dena, hain zuzen, horixe izango da: menpeko perpausaren bidezko osagai horrek “goiko” perpausean betetzen duen funtzio sintaktikoa (eta kontuan hartuta hau aldi berean goragoko beste batean sartuta egon daitekeela).

2.5.3. Partizipio burutuaren bidezko perpausen gorabeherak

 Partizipio burutuaren bidezko menpeko perpausak normalean adizlagunak osatzen dituzte goiko perpausetan: *[ondo pentsatuz,] hori ez zait komeni* (2. puntua: partizipio burutua, instrumental mugagabean; 3. puntua: ad. jg.ko perpausa; perpaus hau adizlaguna da, *nola?* galderari erantzuten diona).

Baina postposiziozko sintagmetan ere izan daiteke, postposizioen aurretik: *[gorpua ondo arakatu ondoren,] detektibeak bere ondorioak atera zituen* (2. puntua: partizipio burutua; 3. puntua: ad. jg.ko perpauseko aditza; perpaus horrek *ondoren*-ekin batera postposiziozko sintagma bat osatzen du, sintaktikoki adizlagun bat dena; adizlagun hori denborazko adierakoa da, edo *noiz?* galderari erantzuten dio).

Edo: *[sendagaia hartu ezezik,] gaixorik jarriko zara* (2. puntua: partizipio burutua; 3. puntua: ad. jg.ko perpauseko aditza; perpaus horrek *ezezik*-ekin batera postposiziozko sintagma bat osatzen du, sintaktikoki adizlagun bat, baldintzazko adierakoa).

Aditz jg.ko perpaus bat eskatzen duen postposizioak aditz jokatua instrumentalean agertzea eska dezake. Adibidez: *[ekainean suspendituz gero,] lehen asko ikasi behar zen* (2. puntua: partizipio burutua, instrumental mugagabean; 3. puntua: aditz jg.ko perpauseko aditza; instrumentala *gero* postpozizioak eskatzen du; bestetik, postposiziozko sintagma hori adizlagun bat da, baldintzazko adierakoa).

Aditz jokatugabeko perpaus mota ohiko bat **eraikuntza absolutuak** dira. Hauek partizipio atributiboaren bidez eratzen dira: *esan-ik*, *hartu-rik*, etab. Edo, hegoaldeko euskalkietan, *-(r)ik* atzizkiaz gain *-ta* atzizki partizipiozkoa ere topa dezakegu funtzio berean: *esan-da*, *hartu-ta*. Hortik sorturiko formari (*hartuta*, *harturik*) partizipio atributiboa esango diogu (ik. I.3. zergatik). Horrela: *[garagardoa ordaindu-rik / ordaindu-ta,] etxera joan ginen* (2. puntua: partizipio atributiboa;[[6]](#footnote-6) 3. puntua: eraikuntza absolutua).

Aditz jg.ko beste perpaus mota bat **aditz jg.ko erlatibozko perpausak** dira. Hauek eratzen dira ‘partizipio burutu + *-(r)ik* edo (hegoaldean) *-ta* partizipiozko atzizki + *-ko* leku-genitibo’ egitura elkartuz. Eta zertarako balio dute perpausok? Bada, partizipio atributibo bat izen-sintagma buru baten izenlagun bihurtzen dute. Adibidez: *pasa den astean bidalita + gutuna → pasa den astean bidalitako gutuna*. Horrela: *[[pasa den astean bidalitako] gutuna] jaso dut* (2. puntua: partizipio atributiboa, leku-genitiboan; 3. puntua: erlatibozko perpaus bat osatzen du, *gutuna*-ren izenlaguna da).

Iparraldean, aditz jg.ko erlatibozko perpausak partizipio atributiboaren atzizkirik gabe egiten dira, hau da partizipio burutu hutsa erabiltzen da. Adibidez: *[pasa den astean igorri] gutuna jaso dut* (2. puntua: partizipio burutua; 3. puntua: erlatibozko perpaus bat osatzen du, *gutuna*-ren izenlaguna da).

2.5.4. Aditz-izenaren bidezko perpausen gorabeherak

 Hauek izenak direnez, izen-sintagmen ezaugarri ber guztiak izan ditzakete. Hortaz, ahaztu behar dugu luzeak edo korapilatuak direla, eta izen(-sintagma) sinple bat izango balira bezala aztertu behar ditugu, besterik gabe.

 Aditz-izena inesiboarekin maiz ageri da, aditz baten erregimenean: *[liburu bat irakurtzen] hasi naiz* (2. puntua: aditz-izena, inesiboan; 3. puntua: aditz jg.ko perpaus bateko aditza; perpaus hori adizlaguna da, *hasi*-ren erregimena).

 Beste honetan, ordea: *[mintzaldi horietara joatera,] kreditu batzuk lortuko ditugu* (2. puntua: *joan*-en aditz-izena, alatiboan; 3. puntua: ad. jg.ko perpaus bateko aditza; perpaus hori adizlaguna da, baldintzazko adierakoa).

 Postposiziozko sintagmen barnean ere sartuta egon ahal dira tankera honetako perpausok: *[liburu mordo bat irakurtzeaz gain,] bat idatzi ere egin du Peiok* (2. puntua: aditz-izena, instr. sg.ean; 3. puntua: aditz jg.ko perpauseko aditza da; instrumentala *gain*- posposizioaren erregimena; postposiziozko sintagma adizlagun bat da, *zerez gain* galderari erantzuten diona).

2.6. Aditz-sintagmak

 Aditz-sintagma aditza osatzen duten hitzak dira.[[7]](#footnote-7) Ezezko perpausetan hitz horiek elkarretik urrun ager litezke, eta kasu horretan azaldu beharko genuke sintagma zatituta izan arren bakarra dela, adibidez kortxeteen bidez: *ez [dut] Bilbora [joan nahi]*.

2.5.1. Aditz-sintagmak nola aztertu morfologikoki (zer jarri 2. puntuan)

 Izendatu behar dira aditz-sintagma osatzen duten hitz guztiak, banan-banan, I.3-ko terminologiaren arabera. Lehen zehaztu behar dugu aditz perifrastikoa dugun, ala trinkoa.

 Trinkoa baldin bada, orduan zehaztu beharko da: zein den aditza (adib. *darama*, ‘eraman’ aditzarena), denbora-modua eta argumentuak.[[8]](#footnote-8) Azken bi kategoriok zehazteko, batuerako aditz laguntzailearen taulan ageri den terminologia erabil dezakegu. Ikus bedi hemen (denbora-modua behetik gorako letretan, bertikalean, eta argumentuak eskemetan beretan):

http://www.ikasbil.net/gramatika/EuskalAditzLaguntzailea.pdf

 Marka bedi hau aditz laguntzailearen taula dela, ez trinkoena, eta bestetik aldaera alokutiboak ere ez daudela bertan. Halaz guztiz, kategoria horiek aditz jokatu orotan ageri dira, eta terminologia hau zentzuzko abiapuntutzat har dezakegu.[[9]](#footnote-9)

 Aditz sintagma perifrastikoa bada, orduan bi elementu —gutxienez— aztertu behar ditugu: aditz jokatugabea (edo jokatugabeak) eta jokatua.

 Aditz jokatugabeari dagokionez, zehaztu beharko da zein formatan ageri den bakoitza: aditz-oina (*har*, *ibil*, *ekar*, *sar*, *eman*), burutua (*etorri*, *lagundu*, *ekarri*, *eman*), burutugabea (*etor-tzen*, *ibil-tzen*, *har-tzen*, Laz. *etor-ten*, Laz. *ebil-ten*, Laz. *kanta-etan*, Laz. *arçaiten*, Etx. *igor-ten*, etab.),[[10]](#footnote-10) edo GA-koa (= Geroaldikoa) (mend. *esan-go*, *ekarri-ko*, ek. *esan-en*, *ekarri-ren*, etab.).[[11]](#footnote-11)

 Aditz jokatugabeen artean ere ‘aditz modalak’ sartzen dira: *nahi* (mend. *gura*), *behar*, *ahal*, *ezin*. Hauek bereziak dira zeren euren forma hutsak jada aspektu burutugabea adierazten baitu, *-t(z)en* atzizkia gehitu gabe. Aspektu burutua eratzeko (eta batzuetan geroaldikoa), *izan* hartu ohi dute (*egin behar izan dut*), edo iragankorrek *ukan*, normalean, iparraldean (*egin behar ukan dut*).

 Aditz jokatuari dagokionez, hots aditz laguntzaileari dagokionez, trinkoetan aipatu beharreko kategoria guztiak zehaztu behar dira: denbora-modua, (saila eta) argumentuak. Eta taulako eskema berari jarrikiz.

 Arazo berezi bat aditz jokatu alokutiboek aurkezten dute. Hauek beti oinarrizko forma ez-alokutibo baten aldaerak dira. Beraz, lehendabizi zehaztu beharrekoa izango da oinarrizko forma hori zein den.

 Gainera —eta hau oso garrantzitsua da— bereizi behar ditugu, aditz jokatuetan ageri diren morfema edo pertsona marka guztietarik, ekintzaren argumentuak batetik eta morfema alokutiboa bestetik (hau da, entzulearen marka, hau ez delarik ekintzaren argumentu bat). Bestetik, deskribatu behar dugu, eta batuerazkoarekin erkatu, aldaera alokutibo hori eratzeko erabili den transformazioa (ik. aditz jokatu alokutiboei buruzko artxiboa).[[12]](#footnote-12)

 Jar ditzagun pare bat adibide. Demagun Etx. *beccatore zuyan* dugula aztergai. Semantika eta morfologia ataletan aipatu beharreko guztia sartzeko formalismo zentzuzko bat honakoa litzateke. → Bat. *zu-a-n* da (semantika). Bestetik, *zen* formaren aldaera alokutiboa (gizonezkoa), indik., LA, (Nor saila,) ‘hura’ (‘hi’ entzule gizonezkoa). Batueraz bezala, aldaera alokutiboa eratzeko jatorrizko Nor egitura Nor-Nork egitura bihurtzen da, zeinetan Nork-ak entzulea ordezkatzen duen, eta Nor-a ekintzaren argumentu bakarra den. Azkenik, *zu-* erroari *-a-n*  atzizkia eranstean, Etxeparegan ohi bezala yod bat txertatzen da (morfologia).

 Demagun orain Etx. *harc eryo haritu di-c* dugula aztergai. Aditz jokatuari komentatu beharrekoa, honakoa izan liteke; → Bat. *di-k* da, nahiz testuinguru horretan hegoaldean *hartu zi-a-n* esango genukeen (“tomó la muerte”, eta ez “ha tomado la muerte”) (semantika). *Du* formaren aldaera alokutiboa da (gizonezkoa), indik., OA, (Nor-Nork saila,) ‘hark-hura’ (‘hi’ entzule gizonezkoa). Batueraz bezala, Nor-Nork saileko forma baten aldaera alokutiboa eratzeko errozko *-u-* > *-i-* bilakatzen da, eta bestetik morfema alokutiboa txertatzen da (morfologia).[[13]](#footnote-13)

Azkenik, aditz jokatuak atzizkirik badarama, hauek aipatu behar dira: *-n* atzizkia, *-la* atzizkia, *-larik*, *-lako*, etab.

Hortaz, eta laburbilduz, jar dezagun adibide erraz bat: *eraman behar izan duela*. 2. Puntua: aditz sintagma, hiru aditz jokatugabe eta jokatu bat dituena, eta honako osagaiez osatuta dagoena: partizipio burutua, aditz modala, partizipio burutua eta aditz laguntzailea. Azken hau indik. OAa da, ‘hark-hura’. Eta *-la* atzizkia itsatsirik du.

2.5.2. Aditz-sintagmak nola aztertu sintaktikoki (zer jarri 3. puntuan)

 Hemen zehaztu behar da zein adiera sintaktiko duen aztergai dugun forma morfologikoak agertzen den testuinguruan.

 Aditz-sintagma ez bada subjuntiboa,[[14]](#footnote-14) orduan bi dira zehaztu beharko diren gauzak: a) kokapen sintaktikoa, hau da perpaus nagusiko ala menpeko perpaus bateko aditza den; eta b) aurreko kasuetariko bakoitzean nolakoa den perpaus nagusi edo menpeko hori.

 Ikus ditzagun menpeko perpausen artean zeintzuk diren mota nagusiak. Definizioan sartzen da, batetik erabiltzen den atzizkia, eta bestetik zein adiera dakarren perpausak:

* (*-la* bidezko) menpeko konpletibozko perpausa: *Txominek esan zidan ezin ze-la etorri festara.*
* (*-la* bidezko) menpeko denborazko perpausa (burutugabetasuneko adierakoa): *Txominek nire etxera zetorre-la, Ander topatu zuen*.
* (*-la* bidezko) menpeko perpaus modal-gerundiozkoa: *Hankan mina zue-la, erretiratu zen* “teniendo dolor en la pierna, se retiró”.[[15]](#footnote-15)
* (*-larik* atzizki (ekialdarr)aren bidezko) menpeko perpaus denborazkoa: *Heldu ze-larik, ni banindoan*.
* (*-lako(tz)* bidezko) menpeko perpaus kausazkoa: *Ez nizun esan, momentu horretan ez nekie-lako*.
* (*-nean* bidezko) menpeko perpaus denborazkoa: *Heldu ze-nean, saioa bukaturik zen*.
* (*-n* bidezko) menpeko perpaus erlatibozkoa: *Ikusi duzu-n gizona nire aita da*.

Jakina, erlatibozko perpausak hain erabiliak dira, ezen usu formalki erlatibozkoak izan arren sakoneko adiera bestelakoa datekeen. Horrelako kasu batean, honelako era batean defini dezakegu adiera sintaktikoa:

* (*-n* bidezko) menpeko perpaus erlatibozkoa (*moduan* sintagma burua izaki, menpeko perpausaren sakoneko adiera moduzkoa da): *Esan didazu-n moduan, Athleticek ez du gaur jokatuko*.[[16]](#footnote-16)

Perpausa nagusia bada, orduan adiera neutroa izango da. Hala ere, esaldi hori ezezkoa bada, edo galderazkoa, edo harridurazkoa, edo aginterazkoa, adieraztea komeni da. Laurak dira esaldi nagusiak, baina hala ere hirugarrenak *-n* bat eskatzen du aditz jokatuan. Bestetik, aginterazkoa bakarrik aginterazko adizkiekin eratzen da. Hala nola:

* Ezezko esaldia*: Ez daukat dirurik, Ez zait ondo atera egiten saiatu naizena.*
* Galderazko esaldia: *Eskolara joan zara?*, *Ba al duzu dirurik?*[[17]](#footnote-17)
* *-n* bidezko harridurazko esaldia: *Zenbat diru ditu-e-n horrek!*, *Zelako kopeta daukazu-n*, *Ze handiak dire-n!*
* Aginterazko esaldia: *Joan zaitez eskolara!*, *Esan beza nahi duena!*

Baiezko esaldia nolabait neutroa da. Hortaz (hots, hau balore ez-markatua denez), ez dugu ezer adierazi beharko.

 Aitzitik, aditz-sintagma subjuntiboa baldin bada, orduan hiru adiera posible izango ditu: aginterazkoa, konpletibozkoa eta helburuzkoa.

Aginterazko adiera aginterazkoaren antzekoa da, baina subjuntiboaren bidez adierazia. Perpaus nagusietan agertuko da beti, eta gehienetan *-la* atzizkiturik izango du.

Konpletibozkoa beti menpeko perpaus batean agertuko da, *-la* edo *-n* bidez markatuko da, eta perpaus nagusiko *agindu*, *eskatu*, *erregutu*, *esan* edo antzeko aditz baten osagarria izango da.

Helburuzkoa ere beti menpeko perpausetan agertuko da, eta *-n* (testu zahar askotan *-ntzat* bidez) bidez markatuko da.[[18]](#footnote-18)

Ikus dezagun adibide batzuk:

* (*-la* bidezko) aginterazkoa: Etx. *Enaçaçula othoy irayz, eta ez menosprecia*.
* (*-la* bidezko) aginterazkoa: *Joan dadi-la pikutara*.
* (*-n* bidezko) aginterazkoa: Etx. *Ene pena sar dakio-n bihocian barrena*.
* (*-n* bidezko) aginterazkoa: *Esan dezada-n, bide batez, aditz laguntzailearen taula jakin behar dela*.
* (*-n* bidez) aginterazkoa: *Goaz-e-n hondartzara!*
* (*-la* bidezko) konpletibozkoa: *Agindu dit berehala joan nadi-la*.
* (*-n* bidezko) konpletibozkoa: Etx. *Iaun erreguec meçu nençan ioan nenguio-n bertaric* ‘joan nenkio-n’.
* (*-n* bidezko) helburuzkoa: Etx. *Harc eryo haritu dic hiri leya-n vicia* ‘Hark heriotza hartu dik (~ zian) hiri eman ziezaan bizitza (~ hiri bizitza emateko)’.

2.5.3. Subjuntiboaren inguruko oharpen batzuk

 Ohar bedi esandakoaren arabera bakarrik aditz laguntzaileek izan dezaketela subjuntiboa, bakarrik hauek dutelako *\*din* (iragangaitzetan) edo *\*zan* (iragankorretan; *\*gin* mendebaldean) subjuntibotasuna esleitzen dietenak. Horrek esan nahiko luke bakarrik aditz perifrastikoek izan dezaketela subjuntiboa. Izan ere, aditz trinkoek ez dute sekula subjuntibo morfologikorik, erroa beti delako haien erro lexikoa, eta horrenbestez ez dute erro txandaketarik onartzen. Beraz, aditz trinkoak beti dira formalki (edo morfologikoki) indikatibozkoak.

Hala ere, *-la* eta *-n* atzizkiek edozein aditz jokatu bihur dezakete subjuntibo. Hau noiz gertatzen den testuinguruak argituko digu. Hona hemen *-la* bidez subjuntibo bihurturiko aditz trinko bat.

* (*-la* bidezko) aginterazkoa: Etx. *Haren’(a) ere Iangoycoac dacarre-la nigana* ‘Haren (arima) ere Iainkoak ekar dezala nigana’.

Are gehiago, batez ere testu zaharretan, *-la* eta *-n* atzizkiek subjuntibo bihur ditzakete morfologikoki indikatibozkoak diren aditz laguntzaileak (hau da, *\*zan/da* (iragangaintzetan) edo *\*dun* (iragankorretan) erroez eratzen direnak). Kasu honetan bezala:

* (*-la* bidezko) aginterazkoa: Etx. *Hayez nahi enuçu-la othoy heben punitu*.

**I. eranskina. Hitz motak: terminologia**

I.1. Izen morfologia

 Izenak. Adibidez: *auto*, *etxe*, *zeru*.

Izen bereziak. Adibidez: *Peru*, *Bilbo*.

 Izenondoak. Adibidez: *altu*, *lodi*, *berri*. Orobat, kategorizazioa subjektiboa izan badaiteke ere, *beste* izenondotzat joko dugu. Izenondoen ezaugarri sintaktiko bat honakoa da: izenaren ondoren agertu ohi dira. Hala ere, badira salbuespen batzuk. Aipaturiko *beste*-z gain (beti aurretik), *-(t)ar* edo *-zko* atzizkien bidez eratuak aurretik zein atzetik joan daitezke (*gipuzkoar futbolaria* edo *futbolari gipuzkoarra*, *zentzuko ideia* edo *ideia zentzuzkoa*, etab.).

 Zenbatzaileak. Adibidez: *asko*, *anitz*, *gutxi*, *zenbait*, *hainbat*, *guzti*, *oro*, *lau*, *bost*, etab. Hauek **zehaztaile** funtzioan (*diru asko dut*), edo **izenordain** funtzioan (*asko dut*), eta hau zehaztu beharko da.

 Erakusleak. Izan daitezke 1. gradukoak: *hau*, *honi*, *hauek*, *berau*, etab.; 2. gradukoak: *hori*, *horri*, *horiek*, *berori*, etab.; edo 3. gradukoak: *hura*, *hari*, *haiek*, etab. Hauetako bakoitza ere zehaztaile funtzioan (*liburu hori irakurri dut*) edo izenordain funtzioan (*hori irakurri dut*) ager daiteke, eta zehaztu beharko da.

 Galdetzaileak eta erlatibozko izenordainak/zehaztaileak. Adibidez: *zer*, *zein*, *zeintzuk*, *zer-nahi*, *zein-nahi*, *nor*, *nor-nahi*, etab. Testuinguruak esango digu kasu konkretu batean galdetzaileak ala erlatibozkoak diren (*zein esan duzu?* vs. *gizon hori, zeinen autoa lapurtu duten*), bai eta izenordaina ala zehaztailea izango den (*zein esan duzu?* vs. *zein gizon esan duzu?*).

 Bestelako izenordain/zehaztaile indefinituak. Adibidez: *edozer*, *edozein*, *edonor*, etab. Hauetak Euskaltzaindiak “nolakotzaileak” deitu ditu. Dena den, ez bagaude ziur nola izendatu, nahikoa izan bedi “izenordain” edo “zehaztaile” (testuinguruaren arabera) deitzea.

 Pertsona izenordainak. Hauek izan daitezke 1., 2. edo 3. pertsonakoak, eta haietako bakoitza sg.a edo pl.a. Forma bakoitzak kasu ezberdinak ditu (*ni*, *nik*, *nire*, etab.) eta forma indartuak (*neu*, *neuk*), edo hiper-indartuak (*nerau*, *neronek*, etab.).

Kontuan hartu behar da 3. graduko erakusleak eta 3. pertsonako izenordainak solapa daitezkeela, eta honetan euskalkien arteko ezberdintasunak rol handia izan dezake. Asko orokortuz, mendebaldean *bera*, *berari*, etab. 3. pertsonako izenordaina (eta hori bakarrik) den bitartean, *ura* (bizk. *a*), *ari*, etab. soilik 3. graduko erakuslea da. Aitzitik, ekialdean *hura*, *hari*, etab. izan daiteke hala 3. pertsonako izenordaina nola 3. graduko erakuslea, eta hau testuinguruak zehaztuko digu. *Bera*, *berari*, etab., ordea, 3. pertsonako izenordain indartua izango da.

I.2. Aditzondoak eta postposizioak

 Aditzondoak. Aditzondoak *nola?*, *non?*, *noiz?* edo antzeko galdera bati erantzuten diote. Morfologikoki, besteak beste honako atzizkien era daitezke: *-la* (*horrela*, *honela*, *bestela*), *-ka* (*korrika*, *saltoka*), *-to* (*txarto*, *ederto*), *-ki* (*ederki*, *ongi*), *-ro* (*argiro*, *astiro*). Edo izan daitezke atzizkirik gabeko aditzondozko taiuko hitz solteak: *goiz*, *laster*, *berandu*, *oso*, *bai*, *ez*. Izan daitezke, orobat, lexikalizaturiko adizlagunak. Adibidez, batez ere instrumental mugagabearen bidezkoak: *guztiz*, *adibidez*, *irriz*. Kokapen sintaktiko hutsak ere bihur dezake izenondo bat aditzondo. Adibidez: *argi ikusi nuen*, *erraz asmatu nuen*. Azkenik, *nola*, *zelan*, *non*, *nora*, *nondik*, etab. aditzondo galderazkoak dira testuinguru gehienetan (*nola egin duzu hori?*), edo harridurazkoak (*nola aldatu zaren, Peru!*).

 Sintaktikoki, adizlagunek bezala aditzondoek modifika dezakete: a) aditza, horrela perpausaren osagai burujabeak direla (*ondo egin duzu agindutakoa*), b) izenondo bat (*oso zaila da hori*), edo c) beste aditzondo bat (*oso ondo egin duzu*).

 Postposizioak. Postposizioa izango dugu elementu bat ager dadin beste zerbaiten ondoren egin behar duenean. Adibidez, *bezala* berez ez da ezer. Ezin dugu esan *\*\*Bezala egin du*; bai, ordea, *(Mikelek) Anderrek bezala egin du*, postposiziozko sintagma *Anderrek bezala* dela. Morfologikoki, era askotan izan daitezke eratuak. Hala nola, izenekin identikoak izan daitezke (*joango gara, zu barne*), edo izenondoekin (*zuk beste diru dut*), edo aditzondoekin (*horrez bestela*), edo adizlagunekin (*Nafarroako historiari buruz hitz egin du*). Postposizio egiten duena beste horren ondoren agertzea da.

 Hori bai: terminologia generatibistan ez bezala, postposizioak hitz burujabeak dira: *-z*, *-ra*, *-tik*, etab., ez ditugu izango postposizioak, kasu-markak baizik, beste elementu batekin batera kasu/zenbaki marka bat osatzen dutenak (*-az*: instr. sg.; *-etatik*: abl.-prosek. pl., etab.).

I.3. Aditz morfologia

 Aditz jokatugabeak. Joskerarik gabe agertzen ez diren guztiak dira: *hartu*, *hartuz*, *hartuaz*, *hartzea*, *hartzeko*, *hartzen*, *hartuko*, etab. Garrantzitsua da aditz jokatugabeek kategorizazio zabala osatzen dutela, haien barnean aditz-oinak, partizipio burutuak, partizipio burutugabeak, partizipio geroaldikoak, partizipio atributiboak eta aditz-izenak batzen dituztenak.

 Aditz-oinak. Adibidez: *har*, *etor*, *egin*.

 Partizipio burutuak. Adibidez: *hartu*, *etorri*, *egin*, *aritu*, *ari izan*, *maite izan*, *behar izan*, *ahal izan*.[[19]](#footnote-19) Kasu batzuetan ez dira formalki bereizten aditz-oinetatik (*egin* esaterako aditz-oina zein partizipio burutua da). Instrumental sg.aren edo mugg.aren bidez deklina daitezke, aditz jg.ko perpauseko aditz jokatugabeak izan daitezkeenak, sintaktikoki adizlagunak edo postposiziozko sintagmak eratzen dituztenak (ik. §2.5).[[20]](#footnote-20) Partizipio burutuak dira, orobat, aditz-sintagmen barnean aditz jokatuekin batera doazenak: *etorri naiz*, *egin dut*, etab.

 Partizipio burutugabeak. Adibidez: *hartzen*, *etortzen*, *egiten*, bizk. *kantetan*, *ari*, *maite*. Aditz-sintagmen barnean agertzen dira beti, aditz jokatu batekin batera (*hartzen dut*, *etortzen naiz*, *egiten diot*).

 Aditz modalak. Adibidez: *ahal*, *ezin*, *nahi*, *behar*. Hauek *izan* (edo iparraldean *ukan*) darabiltenean burutua, edo aditz-izena, etab. egiteko, elementukako analisia mantendu ahal da: *behar izan dut* (2. puntua: aditz modala, partizipio burutua, aditz laguntzailea…).

 Aditz-izenak. Partizipio burutugabeak bezala, *-t(z)e* atzizkiarekin eratzen dira (mendeb.an *-(k)eta* ere badago, etab.). Honi inesibozko *-n* gehitzen bazaio, ateratzen den partizipio burutugabearekin identikoa da. Hala ere, hobe dugu biak terminologikoki bereizi. Adibidez horrela: *egiten jarraitzen dut* (aditz-izena inesiboan), baina *egiten dut* (partizipio burutugabea).

 Partizipio geroaldikoak. Adibidez: *hartuko*, *egingo*, ek. *harturen*, *eginen*, etab.

 Partizipio atributiboak. Adibidez: *harturik*, *eginik*, *hartuta*, *eginda*, etab. Honela deitzeko arrazoia honakoa da: haren funtzio nagusia atributiboa da (*Patxi nekatu-ta dago*). Baina osagarri predikatiboaren funtzioa ere izan dezakete, eta eraikuntza absolutuak ere eraiki ditzakete.

 Esan bezala, partizipio atributiboen funtzio nagusia atributiboa da (*hor dago Patxi mindu-ta*, edo *Çe an daz Presebal yl-ic*, “Arrasateko erreketa”, *TAV* 83).

 Partizipio atributiboak osagarri predikatiboak ere izan daitezke (*hanka mindu-ta daukat*, edo *Onerestea daucat viozean sartu-ric*, “Canción de amor vizcaína”, *TAV* 122).

Eta azken funtzio bat honakoa da: haien bidez, eraikuntza absolutuak eratzen dira (*hori ordaindu-rik, etxera joan ginen*).

 Aditz jokatuak. Aurreko guztiak aditz jokatugabeak dira. Aditz jokatuak, ordea, joskera dakarten guztiak dira. Aditz laguntzaileak (*etorri naiz*, *egin dut*) eta trinkoak (*Mikel naiz*, *dirua dut*, *ez dakart dirurik*) dira.

 Aditz laguntzaileak. Joskera dute, baina ez dute zama lexikorik. Hau bakoitzari dagokion aditz jokatugabeak darama (*etorri naiz*, *ekarri dut*).

 Aditz trinkoak. Pieza batean, hitz bakar batean, biltzen dute aditz-sintagma osoa, hala zama lexikoa nola denbora eta modu markak, bai eta argumentuen markak eraman ditzakeena (adib. *Mikel naiz*, *dirua dut*, *ez dakart dirurik*, *horrek poza lekarkiguke*).

 Aditz-partikulak. Adibidez: *bide*, *omen*, *ohi*, etab. Hauei aditz-partikulak deritzegu, eta haien ezaugarri estrukturala aditz jokatuaren aurretik agertzea da.[[21]](#footnote-21) Bestetik, *ote* eta *al* galde-partikulatzat jo ditzakegu, eta *ba-* ere bai, aurrizkitua izanez gero, baina bereiztu behar ditugu galderazko *ba-* (*euskaraz ba al dakizu?*; hala *ba* nola *al* galde-partikulak dira) eta baldintzazko *ba-* (*hori esaten badidazu, ez dut egingo*; *ba-* baldintzazko partikula da).

**II. eranskina. Euskararen kasu bakotzaren funtzio sintaktikoak**

 Absolutiboa. Abs.a izan daiteke:

* Subjektua: *Gizon-a Bilbotik etorri da*.
* Objektu zuzena: *Peiok gizon-a ikusi du*, Etx. *miraculu-Ø banagui ere*.
* Atributua: *Peio altu-a da*, Etx. *Nola içan redemitu-Ø*.
* Objektu zuzenaren osagarri predikatiboa: Oih. *Baletsa Jaungoikoari har nenzan zerbitari-Ø*,[[22]](#footnote-22) Oih. *Nihaur neduke handiago-Ø*.[[23]](#footnote-23)
* Bokatiboa: Etx. *Iangoycu-a, çuc veguira exayaren menetic*.

Ergatiboa. Erg.a izan daiteke:

* Subjektua: *Gizonak Peio ikusi du*.

Analisi batzuen arabera, pasiboetan ergatiboa osagarri egilezkoa izan daiteke, honako adibidean bezala:

* Osagarri egilezkoa: *Peio gizonak ikusia izan da*.

 Datiboa. Dat.a normalean bakarrik izan daiteke:

* Zehar objektua: *Peiok gizonari liburua eman dio*.

Hala ere, postposizio baten erregimena ere izan daiteke. Adibidez:

* *Buruz* postposizioaren erregimena: *Film-ari buruz hitz egin genuen*.
* *Begira* postposizioaren erregimena: *Hari begira geratu da*.

Genitiboa. Gen.a, normalean beste izen edo izen sintagma baten izenlaguna da:

* Izenlaguna: *Gizonaren etxea da hori*.

Hala ere, objektu zuzena ere adieraz dezake, batez ere Iparraldeko euskalkietan, TOG-a badago (beraz, aditz-izen baten menpe badago):

* Objektu zuzena: *Auto baten erosteko, dirua behar da.*

Batez ere testu zaharretan, genitiboak funtzio destinatiboa (usu *-arentzako* edo *-arendako* atzizkien bidez adierazia) edo ere izan dezake. Beraz, kasuotan adizlagun destinatibozkoa izango da:

* Adizlagun destinatibozkoa: Oih. *Handiki, hor ona otso-en* ‘Sarritan, txakurra ona da otsoentzat’.

Soziatiboa. Formaren ikuspegitik, soz.a gen.aren ‘azpikasu’ bat dugu. *Gizon-are-kin*, adibidez, *gizon + -are(n)- + -kin* elementua besterik ez da.[[24]](#footnote-24) Normalean, adizlagunak eratzen ditu:

* Adizlaguna (konpainia adierazten duena): *Lagun-arekin joan nintzen zinemara*.

Baina elementu baten erregimena ere izan daiteke (partizipio atributibo batena (*maitemindurik*), izen batena (*konfidantza*), aditz batena (*fidatu*), etab.):

* Beste elementu baten erregimena: *Peru maitemindurik dago Jone-rekin*, *Fidatzen naiz zu-rekin*.

Destinatiboa. Destinat.a ere gen.aren azpikasu bat dugu, eraketa morfologikoaren ikuspegitik, /-aren- + -tzat ~ -dako/ delarik. Adizlagunak eratzen ditu, destinatibozko adierakoak:

* Adizlaguna (destinatibozko adierakoa): *Opari bat erosi dut Joseba-rentzat (~ Joseba-rendako)*.

Pertsona izenordainetan, euskalki eta garai batzuetan oso tipikoa da destinat.a honako egituraren bidez eratzea: /pertsona izenordain + -(r)e- + tako/. Hau *-aren-dako* atzizki destinat.zkoa baino ez da, baina jabego gen.aren forma zaharraren gainean (*-(r)e-*). Era honetan, *-n-* ondoren ez dagoelarik, *-t-* ez da ahostuntzen, *-aren-dako* atzizkian ez bezala. Adib.:

* Adizlagun destinatibozkoa (izenordainekin): Etx. *Çure-taco har naçaçu* ‘zuretzat’.

 Instrumentala. Instr.a izan daiteke:

* Aditz (edo beste elementu) baten erregimena: *Liburuaz baliatu naiz* (kasu honetan, *baliatu* aditzaren erregimena da).

Edo adizlaguna. Kasu honetan, adiera bat ekarriko du beti. Adibidez:[[25]](#footnote-25)

* Adizlaguna (ideia instrumentala bera edo tresna adierazten duena): *Loctite-z konpondu dut hautsitako pitxerra*.
* Adizlaguna (denborazko adierakoa): Etx. *Ceren Ieyncoa egun oroz ongui ari baiçaygu*.

Denborazko adieraz beraz landa, iraupena ere adieraz dezake instrumentalak:

* Adizlaguna (iraupenezko adierakoa): *Hiru ordu-z aritu naiz galdu zaidan arkatzaren bila*.

Iparraldeko testu zaharretan, instrumentalak badu beste erabilera sintaktiko bat, osagarri egilezkoa marka dezake hain zuzen, esaldi pasiboetan:

* Osagarri egilezkoa: K&B. *Nahiago du Hirurtasun-az bethidanic hautatua* ‘Hirurtasunak betidanik hautatua’.

Leku-genitiboa. Lek.-gen.a izan daiteke:

* Izenlaguna: *Etxeko atea hondatu da*.

Izenlagun eginkizun honetan, izen edo izen-sintagma bat beste izen edo izen-sintagma baten menpeko bihurtzen du elementu atzizkituak (aurreko esaldian, *etxe* izena *atea*-ren menpeko bihurtzeko du *-ko*-k).

Izan ere, izen edota izen-sintagmak ezezik, adizlagunak ere beste izen edo izen-sintagma baten menpeko bihur ditzake *-ko* atzizkiak. Honelakoetan, *-ko* menpeko elementuaren kasu atzizkiari eransten zaio:

* Adizlagun bat izenlagun bihurtzen du: *Bilbo-ra-ko bidea hartu nuen*, *Kaltetu-eki-ko atxikimendua adierazi dut*, etab.

Testu zaharretan, inesibozko sintagma bati ere atxiki dakioke *-ko*:

* Adizlagun (inesibozko) bat izenlagun bihurtzen du: (Arrasateko erreketa) *Urten daude* ‘irten dira’ *ver’alan oñeztar barru-an-go-ak*.[[26]](#footnote-26)

Aditzondo bat ere menpeko dezake *-ko*-k, horrela izenondo bihurtuz:

* Aditzondo bat izenlagun bihurtzen du: *Horrela-ko gauzak entzun ditut*.

Edo partizipio bat, eta horrela aditz jg.ko erlatibozko perpausak era daitezke (ik. §2.5.2):

* Partizipio atributibo bat izenlagun bihurtzen du (erlatibozko perpausa eratzeko): *Hartuta-ko erabakia (~ harturi-ko erabakia) gustatu zitzaidan*.[[27]](#footnote-27)

Lek.-gen.ak izan dezakeen beste funtzio sintaktiko bat destinatiboa da (nahiz honetarako *-arentzat*, *-arendako* badiren, genitibo hutsek funtzio bera ager dezaketen):

* Destinatiboa: RS. *Guibel-eco on dana* ‘gibelarentzat ona dena’, Oih. *Zetabea berri deno, hotz-eko* ‘Zutabea berria den bitartean, holtzerako (izan dadila).’

Aditz-izenaren bidez eratutako menpeko perpausetan (ik. §2.5.2), *-ko*-k helburuzkotasuna adierazten du:[[28]](#footnote-28)

* Aditz-izen baten bidezko menpeko perpaus helburuzkoa: *Hori egite-ko, indarra behar da*.

Inesiboa. Ines.ak adizlagunak ekoizten ditu, beti adiera batekin, ohikoenak lekuzkoa, denborazkoa eta moduzkoa direlarik:

* Adizlaguna (lekuzko adierakoa): *Etxean nago*.
* Adizlaguna (denborazko adierakoa): *Datorren astean esango dizut*.
* Adizlaguna (moduzko adierakoa): *Era horretan, ez dugu beste ezer egin behar*.

Aditz-izenarekin, inesibozko *-n* hutsak partizipio burutugabea ekoizten du (*ema-te-n dut*). Hau aditz-sintagmaren parte da, eta aditz jokatugabeko perpeusetako beste *-t(z)en* kasuekin ez nahasteko, I. eranskinean (ik. ‘aditz-izenak’) proposatu dugu aditz-sintagmetako *ematen*-i ‘partizipio burutugabea’ deitzea, aditz jg.ko perpausetakoari ordea ‘aditz-izena inesiboan’.

Alatiboa. Alat.ak ere adizlagunak ekoizten ditu batik bat. Adiera norakoa izan ohi da:

* Adizlaguna (norako adierakoa): *Bilbo-ra joango naiz*.

Aditz-izenetan, alat.ak menpeko perpausak ekoiz ditzake:

* Aditz-izen baten bidezko menpeko perpausa (norako adierakoa): *Filete bat bazka-tze-ra noa*.

Edo aditz baten erregimena izan daiteke:

* Aditz-izen baten bidezko beste aditz baten erregimena: *Ez naiz ausartzen hari egia esa-te-ra*.[[29]](#footnote-29)

Hurbiltze alatiboa. Norab.a (*etxe-rantz*) alat.aren nolabaiteko ‘azpikasu’ bat dugu, haren egitura morfologikoa /-ra + zerbait/ delarik. Adizlagunak ekoizten ditu, eta haren adiera hurbitze alatiboa da:[[30]](#footnote-30)

* Adizlaguna (norabidezko adierakoa): *Donostia-rantz abiatu zen*.

Muga-alatiboa. Muga-alatiboa (*etxe-raino*) ere alat.aren azpikasu bat da. Adizlagunak ekoizten ditu, eta adiera helmugazkoa da:

* Adizlaguna (helmugazko adierakoa): *Mendi-tontorr-eraino iritsi ginen*.

Ablatibo-prosekutiboa. Abl.-prosek.a kasu bikoitza da nolabait, batueraz eta egungo euskalki gehienetan. Batetik ablatibozko funtzio berezkoa adierazten du (*etxe-tik nator*), eta prosekutiboa (*etxera baso-tik* ‘basoan zehar’ *joan naiz*). Bi kasuetan, adizlagunak ekoizten ditu:

* Adizlaguna (ablatibozko / prosekutibozko adierakoak): *Bilbo-tik etorri naiz*, *Bilbora Barazarr-etik joango gara*.

Funtzio sintaktiko partitiboa ere ager dezake:

* Partitiboa: *Hiru gizon hai-etatik, azkenean bakarrik bat etorri zen*, *Bost euro-tik, bat zergetara joaten da*.

Motibatiboa. Motib.a abs.aren zein gen.aren gainean era daiteke (*gizon-a-gatik* ~ *gizon-aren-gatik*), baina testu zaharretan lehen aukera baino ez da agertzen. Adizlagunak eratzen ditu, normalean arrazoia adierazten dutenak:

* Adizlaguna (arrazoia adierazten duena): *Zure osasun-a-gatik egin dut*.

Testu zahar batzuetan, hala ere, adiera kontzesiboa ere ager dezakete:

* Adizlaguna (adiera kontzesibokoa): Etx. *Berce-gatic hura gabe oro galdu guirade* ‘besteak gorabehera, hura gabe (Ama Birjina gabe), denok galduta gaude’.

Prolatiboa. Prol.a beti eratzen da honako egiturarekin: /oinarri- + -tzat/. Beraz, ez du sg. / pl. / mugg. bereizketarik. Haren funtzio sintaktikoa beti da objektu zuzenaren osagarri predikatiboa markatzea:

* Objektu zuzenaren osagarri predikatiboa: *Tonto-tzat hartu ninduten*.

Partitiboa. Partit.ak ere /oinarri- + -(r)ik/ egitura du beti. Beraz, honek ere ez du sg. / pl. / mugg. bereizketarik. Zenbait funtzio sintaktiko izan ditzake:

* Ezezko perpausetako objektu zuzen indefinitua: *Ez daukat diru-rik*.[[31]](#footnote-31)

Izan ere, galderazko perpausetako objektu zuzen indefinitua adierazteko ere balia daiteke partitiboa:

* Galderazko perpausetako objektu zuzen indefinitua: *Ba al duzu diru-rik?*

Eta baiezko perpausetan, beti objektu zuzen indefinitua adierazteko:

* Baiezko perpausetako objektu zuzen indefinitua: *Denbora-rik baduzu, egidazu fabore hori, mesedez.*

Gogoan har ‘perpaus existentzial’ deritzenetan ere[[32]](#footnote-32) ager dakigukeela objektu zuzen indefinitua:

* Perpaus ‘existentzial’ ezezko, galderazko edo baiezkoetako objektu zuzen indefinitua: *Mahai gainean ez dago liburu-rik*, *Ba al dago liburu-rik mahai gainean?*, *Mahai gainean badago liburu-rik*.

Beste bi funtzio batzuk honakoak ditugu:

* Zenbatzaile indefinitu baten erregimena: *Diru-rik anitz irabazi du*, *Eskerr-ik asko!*
* (zubereraz izen bereziekin, eta euskalki batzuetan egitura fosildu batzuetan, batez ere testu zaharretan) Ablatiboa: zub. *Iruñe-rik jin niz*, Mik. (1653) *Etorsan Salamancaric* ‘etorri ziren Salamancatik’.
1. Dena den, *lagun-ari buru-z* postposizio sintagma bezala ere interpreta daiteke, eta izan ere interpretazio hau hobea da. Hau da, *lagun-ari buru-z* izan daiteke: edo izen sintagma bat instrumental mugagabean, zeinen izenak beste izen bat duen barnean, erregimenean, dat. sg.ean; edo postposizio sintagma bat, zeinen postposizioak izen bat errejitzen duen, dat. sg.ean. Arazoa da *buruz* postposizioa (datiboa eskatzen duena) izen-instr.mugg. egitura batetik datorrela. Noiz lexikalizatu den postposizio bezala aztertzailearen araberako kontua da. [↑](#footnote-ref-1)
2. Kasuak II. eranskinean zehazten dira. *Zenbaki* kontzeptua labur-beharretan deitzen zaio horrela hemen. Izan ere, *zenbaki/determinazio* izendapena zehatzago litzateke, mugagabea ez baita zenbaki-balio bat. Zernahi gisaz, zenbaki kategoria honek hiru balio ditu: singularra, plurala eta mugagabea. [↑](#footnote-ref-2)
3. Adibidez: *egun-ik asko* (Añibarro). Hau izango litzateke: izena partitiboan, gehi zenbatzailea zehaztaile lanetan. Baina partitibo hori sintagmaren barnean izan arren, izen-sintagma bakarra dugu *egun-ik asko*. [↑](#footnote-ref-3)
4. Bestetik, gogora bedi (ik. II. eranskina) genitiboaren eta leku-genitiboaren funtzio sintaktiko nagusia izenlaguna den arren, bestelako batzuk ere ager ditzaketela. Horretarako izen-sintagmaren amaieran agertu beharko dute. Adibidez, hala testu zaharretan nola ekialdeko euskalki zaharkitzaileetan, genitiboek (biek) funtzio destinatiboa (Norentzat kasua) ager dezakete: *Olho erosten mandu-en* ‘mandoentzat’ (Etxahun), *Guibeleco on dana* ‘gibelerako ona dena’ (RS, 141). Berdintsua dakusagu TOG fenomenoan. Hor genitiboan dagoen izen-sintagma jatorriz izenlaguna izanik ere (genitibo objektiboa), egun analisi ohikoena beste hau litzateke: aditz jg.ko perpauseko osagarri zuzena. Beraz, hauxe izango da *aita-ren* -en funtzio sintaktikoa *aita-ren ikus-tera noa* bezalako perpaus batean. [↑](#footnote-ref-4)
5. *Bezala* postposizioak ez du ezer errejitzen, harekin batera doan elementuak aurreko zerbaiten kasua hartzen duelako (adib. *Mikel, ni bezala, Donostiara joan zen*, baina *Mikelek, nik bezala, liburu bat irakurri zuen*). [↑](#footnote-ref-5)
6. Kasu honetan, *eraikuntza absolutu* esateak berak argitzen du aditz jg.ko perpaus bateko aditz jokatugabe baten aurrean gaudela. Hortaz, ez da beharrezkoa esatea. [↑](#footnote-ref-6)
7. Hau, terminologia funtzionalistan. Terminologia generatibistan, aditz-sintagma (ing. “verbal phrase”) aditzak gehi haren osagarriek osatzen dute. Adibidez, *Jon-ek Mari musukatu zuen* esaldian, terminologia funtzionalistaren arabera aditz-sintagma *musukatu zuen* da, terminologia generatibistaren arabera ordea *[Mari musukatu zuen]*. Funtzionalisten arabera hau esaldiaren predikatua da. [↑](#footnote-ref-7)
8. Dena den, argumentuak aipatzen badira, saila zein den ere zehaztea informazio erredundantea da. Beraz, omiti dezakegu. Adibidez, *zaitut* aditz laguntzaileari buruz ari garela, nik-zu argumentuak ditugula badiogu, ez dugu zehaztu beharko Nor-Nork saila dela. [↑](#footnote-ref-8)
9. Eskolan, lanetan eta azterketan terminook askotan erabili beharko ditugunez, ez dago sobera laburdura sistema bat erabiltzea. Zentzuzko laburdura sistema bat honakoa izan daiteke: OA (= Orainaldia), LA (= Lehenaldia), indik. (= indikatiboa), baldintzazk. (= baldinintzazkoa), bald. (= baldintza), ondor. (= ondorioa), ahal. (= ahalera; taulan ageri dena ‘potentziala’ da, baina ahalera dotoreagoa da), hipot. (= hipotetikoa), subj. (= subjuntiboa), agint. (= agintera; taulan ageri dena ‘inperatiboa’ da, baina agintera dotoreago da). [↑](#footnote-ref-9)
10. Jakina, aditz askotan partizipio burutua eta aditz-oina berdinak dira (*eman*, *egin*, *jaso*, *jaurti*, etab.). [↑](#footnote-ref-10)
11. Gogoan har dezagun, hala ere, badirela aditz batzuk aspektu burutu eta burutugabearen eraketa era ezohiko batean eratzen dutenak: *gorroto* edo *maite*, esaterako. Hauetan, aditz modaletan bezala, forma hutsa, *-t(z)en* atzizkirik gabe (adib. *gorroto*, ez *\*\* gorroto-tzen*), burutugabea da, eta burutua eratzeko *izan* hartu ohi da (*gorroto izan zaitut*). Honelakoetan, *gorroto izan* hitz bakartzat jo dezakegu (partizipio burutuan). [↑](#footnote-ref-11)
12. Transformaziorik gauzatu bada, zeren batzuetan ez baitago transformazioarik, morfema alokutiboaz landa. Adibidez, bat. *zai-o*-ren aldaera alokutiboa *zai-o-k/n* da, transformaziorik gabe. [↑](#footnote-ref-12)
13. Gerta liteke, eta tarteka gertatzen da, aditz jokatu berbera alokutiboa edo ez-alokutiboa izan daitekeela testuinguru ezberdinetan. Adibidez, *Hi-k arrazoi du-k* ez da alokutiboa, Nor-Nork saileko ‘hik-hura’ baizik. *Hori egia du-k* esaldian, ordea, *du-k* aldaera alokutiboa da (*da* formarena); beraz, aurrekoa ez bezala hau Nor saileko ‘hura’ (‘hi’ entzule gizonezkoa) litzateke (ik. forma alokutiboetako artxiboa). [↑](#footnote-ref-13)
14. Hemen ari gara aditz laguntzailearen taulari begiratuz gero subjuntibozko bi ilarak ez diren gainontzekoez, baita baldintzazkoez, ahalerazkoez eta aginterazkoaz. [↑](#footnote-ref-14)
15. Batzuetan *-la* bidezko menpeko perpaus bat modal-gerundiozkoa ala denborazko burutugabea den eztabaidagarria dateke, honakoan bezala: Laz. *Artu eben Silveroc escuetan eucan arpea, çeña jaiten ebe-la, erançun eguion manera onetan*. Kasu honetan, *çeña jaiten ebela* bi eratan interpreta daiteke: ‘zeina joaz’ (modal-denborazkoa) edo ‘zeina jotzen zuen bitartean’ (denborazkoa burutugabea), biak zuzenak. [↑](#footnote-ref-15)
16. Edo zehatzagoak izateko, *esan didazu-n moduan* /menpeko perpaus erlatibo + sintagma buru/ dugu (ez menpeko perpaus moduzkoa), eta sintagma hori adizlagunezko sintagma dugu, haren inesiboak moduzko adiera duelarik. [↑](#footnote-ref-16)
17. *Ba* eta *al* galderazko partikulak lirateke. [↑](#footnote-ref-17)
18. Eta maiz asko /aditz nominalizatu + -ko/ adizlagunezko sintagmekiko lehian agertuko dira, hauek ere menpeko perpaus helburuzkoak eratzen dituztelarik. Horrela, *Zuri gusta zekizun, ahal izan nuen guztia egin nuen* eta *Zuri gustatzeko, ahal izan nuen guztia egin nuen* perpausak adierakideak ditugu. [↑](#footnote-ref-18)
19. *Ari izan*, *maite izan*, etab. ere aditz jokatugabe bezala interpretatu ahal dira, analisia hitz bakar batean bilduz. *Behar izan* edo *ahal izan* bezalakoetan, ordea, banakako analisia mantendu ahal da: aditz modala eta partizipio burutugabea. [↑](#footnote-ref-19)
20. Bestelako kasuak ere jaso ditzakete, baina kasu horretan ez dira aditz jokatugabeko perpausetako aditz jokatugabeak izango, izenondoak baizik. Adibidez: *hortik hartuak ez dira goxoak*, edo are *gizon helduak etorri dira*. [↑](#footnote-ref-20)
21. Zenbait aspektutan, dena den, *ohi* partikula *ari* bezala aztertu ahal da. *Bide* edo *omen* ez bezala ez da “evidential” bat, baizik eta aspektuzko zehaztapena dakar. Bestetik, ezezko perpausetan hala aditz laguntzailearen aurretik nola jokatugabearen atzetik jarri ahal da (*ez ohi du asko hitz egin*, edo *ez du asko hitz egin ohi*). Hortaz, partikulatzat jotzea onargarria da, baina *ari* bezala aztertzea ere bai (adib. *asko hitz egin ohi du*: partizipio burutua, partizipio burutugabea, aditz laguntzailea). [↑](#footnote-ref-21)
22. Gaztelaniazko “que me tomara como sirviente”. Euskaraz batzuetan prolatiboak (kasu honetan *zerbitzari-tzat* litzatekeena) bete dezake funtzio hau, baina absolutiboa ere ageri da eginkizun berarekin. Hala bada, normalean mugagabean. Objektu zuzenaren osagarri predikatiboko funtzioan ager daitekeen hirugarren elementu bat partizipioa da, honakoan bezala: *ceña idoro eben isiric* ‘zeina aurkitu zuen itxirik’. [↑](#footnote-ref-22)
23. Hots, ‘neure burua handiagotzat izango nuke’. Esaldi honetan, *nihaur* bera objektu zuzena da, eta *handiago* objektu zuzenaren osagarri predikatiboa. [↑](#footnote-ref-23)
24. Mitxelenaren arabera, *gizon-are-kin* < *\*gizon-are-kide-n* “en compañía del hombre”. Ekialdean, *gizon-are-ki* eta *gizon-are-ki-la* aldaerak ere badira. [↑](#footnote-ref-24)
25. Adiera hau sarri subjektiboa da eta bururatzen zaizkigun hitzokin adieraz dezakegu, baina ahalegintxoren bat ere egin behar dugu terminologia ohikoa ezagutu eta erabiltzeko. [↑](#footnote-ref-25)
26. Hots, ‘barru-ko oñeztarrak’. Marka bedi kasu honetan sintagma-burua (*oñeztar*) menpeko elementuaren aurretik ageri dela. Honelakoak (*Jaun zerukoa*, *gizon jauregikoa*, etab.) oso tipikoak dira testu zaharretan. [↑](#footnote-ref-26)
27. Ekialdeko euskalkietan, menpekotze hau adierazteko ez da ez *-tako* baliatzen: *Hartu erabakiarekin ados nago*. [↑](#footnote-ref-27)
28. Ekialdeko euskalkietan, eginkizun honetan *-ko* instrumentaleko *-z* erantsirik ager daiteke (Etx. *emaite-co-z gloria*). [↑](#footnote-ref-28)
29. ‘Ausartu’ aditzarekin, batueraz bi erregimen onartzen dira, alat.a (*esa-te-ra*) eta ines.a (*esa-te-n*), azken hau tipikoagoa bizkaieraz, beste hainbatetan bezala. [↑](#footnote-ref-29)
30. Ez ahantz, dena den, *-rantz* eta *-runtz* ez direla existitzen Iparraldean (behintzat). Hemen, egun, noranzko kasua egiten da nagusiki postposiziozko sintagmen bidez, absolutiboa edo alatiboa eskatzen dutenak menpeko izenean: *Iruñe aldera(t)*, *Iruñera(t) buruz*, etab. [↑](#footnote-ref-30)
31. Oso garrantzitsua da, euskaraz, indefinitutasun hau partit.aren ezaugarri bat dela azpimarratzea, zeren, objektu zuzen hori definitua bada, ez da partit.a erabiltzen, abs.a baizik: *Ez daukat eman zenidan diru-a* (ez *\*\*diru-rik*). [↑](#footnote-ref-31)
32. Perpaus existentzialen adibideak: eusk. *Mahai gainean lau liburu daude*, gazt. *Hay cuatro libros sobre la mesa*, ing. *There are four books on the table*. Badira beste analisi batzuk perpausotako *lau liburu* horri ‘atributu’ edo ‘subjektu semantiko’ deritzatenak, baina aztertzaile gehienek objektu zuzentzat jotzen dituzte (nahiz berezko subjekturik ez izan), eta hala egingo dugu guk ere. [↑](#footnote-ref-32)